CELEX: 52020PC0583
Language: hr
Date: 2020-09-25
Title: Prijedlog ODLUKE VIJEĆA o stajalištu koje u ime Unije treba zauzeti u Vijeću Međunarodne organizacije za kavu

EUROPSKA KOMISIJA
            Bruxelles, 25.9.2020.
            COM(2020) 583 final
            2020/0269(NLE)
            Prijedlog
            ODLUKE VIJEĆA
            o stajalištu koje u ime Unije treba zauzeti u Vijeću Međunarodne organizacije za kavu
            
               
         
         
            
               OBRAZLOŽENJE
            
            
               1.Predmet prijedloga
            
            
               Ovaj se prijedlog odnosi na odluku o utvrđivanju stajališta koje u ime Unije treba zauzeti u Vijeću Međunarodne organizacije za kavu (ICO) u vezi s predviđenim donošenjem odluke o produljenju Međunarodnog sporazuma o kavi iz 2007.
            
            
               2.Kontekst prijedloga
            
            
               2.1.Međunarodni sporazum o kavi iz 2007.
            
            
               Cilj je Međunarodnog sporazuma o kavi iz 2007. (ICA ili „Sporazum”) osigurati pojačanu međunarodnu suradnju u vezi sa svjetskim pitanjima u pogledu kave i povezanim pitanjima, osigurati forum za međuvladina savjetovanja o kavi i načinima poboljšanja svjetskog gospodarstva u sektoru kave, olakšati trgovinu prikupljanjem i pružanjem informacija o svjetskom tržištu kave te na globalnoj razini potaknuti povećanu potražnju za kavom. Naposljetku, glavni je cilj Sporazuma potaknuti članove na razvoj održivog sektora kave u gospodarskom, socijalnom i ekološkom smislu. Sporazum je potpisan 2007. i stupio je na snagu 2. veljače 2011. na razdoblje od deset godina (do 1. veljače 2021.).  U skladu s člankom 48., Sporazum se može produljiti za najviše osam godina.
            
            
               Europska unija stranka je Sporazuma
                  1
               .
            
            
               2.2.Vijeće Međunarodne organizacije za kavu
            
            
               U skladu s člankom 9. Sporazuma Vijeće Međunarodne organizacije za kavu tijelo je odgovorno za izvršavanje svih funkcija potrebnih za provedbu odredaba Sporazuma kao njegovo vrhovno tijelo. Vijeće se sastoji od svih članova Organizacije (članak 8. Sporazuma). U skladu s člankom 48. stavkom 3. Sporazuma Vijeće ICO-a može odlučiti produljiti Sporazum nakon njegova isteka za jedno ili više uzastopnih razdoblja koja ukupno ne premašuju osam godina. Člankom 14. Sporazuma propisano je da se sve odluke ICO-a u načelu donose konsenzusom. Ako se ne postigne konsenzus, odluke se donose većinom raspodijeljenih glasova.
            
            
               U skladu s člankom 12. Sporazuma članovi ICO-a imaju ukupno 2000 glasova. Svaki član ICO-a ima određen broj glasova koji Vijeće svake godine prilagođava prema kriterijima unaprijed definiranima u Sporazumu. Raspodjela glasova određuje i doprinos člana (članak 20. stavak 2. Sporazuma). ICO-u trenutačno najviše pridonosi Unija.
            
            
               2.3.Predviđeni akt Vijeća Međunarodne organizacije za kavu
            
            
               ICO je 2019. osnovao radnu skupinu za reviziju Sporazuma. 
            
            
               Na 126. sjednici održanoj 4. i 5. lipnja 2020. Vijeće ICO-a preporučilo je da se Sporazum produlji i nakon njegova sadašnjeg datuma isteka. Time bi se omogućila znatnija revizija u budućnosti.
            
            
               Na 127. sjednici koja će se održati od 7. do 11. rujna 2020. Vijeće ICO-a treba donijeti odluku o produljenju Sporazuma iz 2007. („predviđeni akt”).
            
            
               Svrha je predviđenog akta odobriti produljenje Sporazuma iz 2007. 
            
            
               Predviđeni akt postat će obvezujući za stranke u skladu s člankom 14. stavkom 3. Sporazuma, u kojemu je navedeno sljedeće: „Članice se obvezuju da prihvate sve odluke Vijeća kao obvezujuće u skladu s odredbama ovog Sporazuma.”. 
            
            
               3.Stajalište koje treba zauzeti u ime Unije
            
            
               Svrha je ovog prijedloga zatražiti od Vijeća da ovlasti Komisiju da u Međunarodnom vijeću za kavu u ime Unije glasa za produljenje Međunarodnog sporazuma o kavi.
            
            
               
                  Produljenjem Sporazuma na najviše osam godina članovima ICO-a pružit će se dovoljno vremena da utvrde je li u budućnosti potrebna znatna revizija Sporazuma s ciljem njegove modernizacije i pojednostavnjenja. 
               
            
         
         
            
               Trenutačno je sudjelovanje EU-a u ICO-u korisno i za Uniju i za druge države članice ICO-a, a Sporazum se može produljiti u svojem sadašnjem obliku. Produljenje Sporazuma nakon 2021. i rad na njegovoj modernizaciji dovest će do ponovnog angažmana članova i rasprave o važnosti ICO-a za suočavanje s postojećim izazovima. Moguća revizija Sporazuma nakon 2021. mogla bi povećati njegovu dodanu vrijednost i relevantnost rada članova ICO-a te bi mogla pobuditi veće zanimanje za ICO. Stoga je produljenje Sporazuma u interesu Unije.
            
            
               4.Pravna osnova
            
            
               4.1.Postupovnopravna osnova
            
            
               4.1.1.Načela
            
            
               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.
            
            
               Pojmom „akti koji proizvode pravne učinke” obuhvaćeni su akti koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaćeni su i instrumenti koji nemaju obvezujući učinak na temelju međunarodnog prava, ali im je namjena da „presudno utječu na sadržaj propisa koje donese zakonodavac Unije”
                  2
               .
            
            
               4.1.2.Primjena u ovom slučaju
            
            
               Vijeće ICO-a tijelo je osnovano na temelju sporazuma, to jest Međunarodnog sporazuma o kavi iz 2007. 
            
            
               Akt koji treba donijeti Vijeće ICO-a akt je koji proizvodi pravne učinke. Prema međunarodnom pravu predviđeni akt bit će obvezujući u skladu s člankom 14. stavkom 3. Sporazuma. 
            
            
               Predviđenim aktom ne dopunjuje se niti mijenja institucionalni okvir Sporazuma.
            
            
               Stoga je postupovnopravna osnova za predloženu odluku članak 218. stavak 9. UFEU-a.
            
            
               Predviđenim aktom ne dopunjuje se niti mijenja institucionalni okvir Sporazuma.
            
            
               Stoga je postupovnopravna osnova za predloženu odluku članak 218. stavak 9. UFEU-a.
            
            
               4.2.Materijalnopravna osnova
            
            
               4.2.1.Načela
            
            
               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.
            
            
               4.2.2.Primjena u ovom slučaju
            
            
               Glavni cilj i sadržaj predviđenog akta odnosi se na zajedničku trgovinsku politiku.
            
            
               Stoga je materijalnopravna osnova predložene odluke članak 207. UFEU-a.
            
            
               4.3.Zaključak
            
         
         
            
               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.
            
            
               2020/0269 (NLE)
            
            
               Prijedlog
            
            
               ODLUKE VIJEĆA
            
            
               o stajalištu koje u ime Unije treba zauzeti u Vijeću Međunarodne organizacije za kavu
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 207. u vezi s njegovim člankom 218. stavkom 9.,
            
            
               uzimajući u obzir prijedlog Europske komisije,
            
            
               budući da:
            
            
               (1)Međunarodni sporazum o kavi („ICA”) Unija je sklopila Odlukom Vijeća od 16. lipnja 2008., a stupio je na snagu 2. veljače 2011.
            
            
               (2)Sporazum, u skladu s njegovim člankom 48. stavkom 1., ostaje na snazi u razdoblju od deset godina nakon što stupi na snagu privremeno ili konačno, osim ako se produlji ili ukine u skladu s njegovim odredbama.
            
            
               (3)U skladu s člankom 9. Sporazuma Vijeće Međunarodne organizacije za kavu („Vijeće ICO-a”) tijelo je odgovorno za izvršavanje svih funkcija potrebnih za provedbu odredaba Sporazuma kao njegovo vrhovno tijelo. U skladu s člankom 48. stavkom 3. Sporazuma Vijeće ICO-a može odlučiti produljiti Sporazum nakon njegova isteka za jedno ili više uzastopnih razdoblja koja ukupno ne premašuju osam godina. Člankom 14. Sporazuma propisano je da ICO nastoji sve odluke donositi konsenzusom.
            
            
               (4)Na 127. sjednici koja će se održati od 7. do 11. rujna 2020. i na svim naknadnim sjednicama Vijeće ICO-a treba odlučiti o produljenju Sporazuma iz 2007.
            
            
               (5)Primjereno je utvrditi stajalište koje u ime Unije treba zauzeti u Vijeću ICO-a jer će odluke Vijeća ICO-a o produljenju Sporazuma biti obvezujuće za Uniju.
            
            
               (6)Mogućnost sudjelovanja u Sporazumu u interesu je Unije do privremenog ili konačnog stupanja na snagu novog sporazuma s obzirom na važnost sektora kave za niz država članica i za gospodarstvo Europske unije,
            
            
               DONIJELO JE OVU ODLUKU:
            
            
               Članak 1.
            
            
               Stajalište koje u ime Unije treba zauzeti na 127. sjednici Međunarodnog vijeća za kavu i na njegovim naknadnim sjednicama jest sljedeće:
            
            
               Glasati za produljenje Međunarodnog sporazuma o kavi iz 2007. nakon njegova isteka na razdoblja od godine dana koja ukupno ne prelaze osam godina ili do privremenog ili konačnog stupanja na snagu novog sporazuma, ovisno o tome što nastupi ranije.
            
            
               Članak 2.
            
         
         
            
               Ova je Odluka upućena Komisiji.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        2008/579/EZ: Odluka Vijeća od 16. lipnja 2008. o potpisivanju i sklapanju Međunarodnog sporazuma o kavi iz 2007. u ime Europske zajednice (SL L 186, 15.7.2008., str. 12.).
               
               
                  
                     (2)
                  
                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.